**Gunvor Margaret Schnitler** (født 8. januar 1930 i Leksvik) er en norsk tidligere politiker (H) og lærer fra Trondheim. Hun var stortingsrepresentant for Sør-Trøndelag fra 1977 til 1985.

Liv og virke
------------

Hun ble født på slektsgården Moan i Leksvik, men vokste opp på Lilleby i Trondheim. Foreldrene var lagerarbeider og kranfører Ingvald Moe fra Trondheim og husmor Martha Lucie Moan fra Leksvik. Moren var søster av motstandsmennene Jon, Kristoffer og Johan Moan.

Hun tok artium i 1949. Hun arbeidet i noen år som lærervikar og kontorassistent.

Hun giftet seg i 1951 med daværende murerlærling, senere murmester Johan Schnitler (1926–1996) fra Trondheim, som også var formann i Trøndelag Unge Høyre. De fikk to barn.

Gunvor Schnitler var styremedlem i Trondheim Unge Høyre fra 1951 til 1953.

Hun tok eksamen ved Trondheim lærerhøgskole i 1966 og senere videreutdannelse i sosialpedagogikk. Etter endt utdannelse var hun lærer i Trondheim og øvingslærer ved lærerhøgskolen.

Gunvor Schnitler ble valgt inn i Trondheim bystyre ved «kvinnekuppet» under kommunevalget i 1971, da nesten hele Høyres bystyregruppe ble skiftet ut etter organisert kumulasjon. Schnitler ble leder for Høyres representanter i skolestyret. Ved det neste kommunevalget ble Schnitler forhåndskumulert, og etter valget ble hun medlem av formannskapet. Hun var også viseformann i Trondheim Høyre.

Hun var innvalgt på Stortinget fra Sør-Trøndelag fra 1977 til 1985. Hun satt de første årene i Stortingets forsvarskomité, og i 1982 ble hun sekretær i Stortingets sosialkomité. Hun satt også i Stortingets kontrollkomité.

Etter tiden på Stortinget gikk hun tilbake til skoleverket. Hun var konsulent for skolesjefen, spesialpedagog ved skoleavdelingen ved en av de psykiatriske institusjonene i Trondheim, og til sist spesialpedagog ved Heimdal videregående skole. Hun gikk av med pensjon i 1997.

Referanser
----------

1. 1 2 3  «Spesialpedagog og tidligere stortingsrepresentant Gunvor Schnitler, Trondheim, fyller 90 år». *Adresseavisen*. NTB: 41. 8. januar 2020.
2. 1 2 3 4 5 6 7 8 9  «Gunvor Schnitler». Stortinget.no.
3. ↑  «Ekteskapslysninger». *Adresseavisen*: 3. 29. juli 1929.
4. ↑  «Sylvbrudlaup». *Nidaros*: 2. 2. oktober 1954.
5. ↑  Øksendal, Asbjørn (1968). *Operasjon Oleander: Gestapo i Trondheim og Leksvik-affæren 1942–44*. Trondheim: Det nordenfjelske forlag.
6. ↑  «Trøndelag Unge Høire i stadig øket vekst». *Adresseavisen*: 6. 11. mars 1953.
7. ↑  *Adresseavisen*: 10. 6. mars 1954. «… den avgåtte formann Johan Schnitler. Han var den første formann i organisasjonen, og har holdt ut i 5 samfulle år.»  Manglende eller tom `|tittel=` (hjelp)
8. ↑  Skard, Torild (red.). *"Kvinnekupp" i kommunene. Hva skjedde da kvinnene fikk flertall i kommunestyrene i Asker, Oslo og Trondheim?*. Oslo: Gyldendal. s. 31.
9. ↑  *Adresseavisen*: 14. 31. mai 1975.  Manglende eller tom `|tittel=` (hjelp)
10. ↑  Vikan, John Inge (8. november 1984). «Høyre satser på Ellefsen». *Adresseavisen*: 50.

Eksterne lenker
---------------

* (no) Gunvor Schnitler hos Stortinget Rediger på Wikidata

* (no) Gunvor Schnitler hos Norsk senter for forskningsdata politikerarkiv (nedlagt) Rediger på Wikidata

Portaler: Konservatisme | Trondheim

|  |  |
| --- | --- |
| Oppslagsverk/autoritetsdata | Stortinget
 |